HU Az Európai Unió Hivatalos Lapja L 56/73

A BIZOTTSÁG (EU) 2015/316 VÉGREHAJTÁSI HATÁROZATA

(2015. február 26.)

a Törökországból származó egyes szivárványos pisztrángok behozatalára vonatkozó dömpingellenes eljárás megszüntetéséről

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 2009. november 30-i 1225/2009/EK tanácsi rendeletre (a továbbiakban: alaprendelet) (1) és különösen annak 9. cikke (2) bekezdésére,

mivel:

1. AZ ELJÁRÁS

(1) Az Európai Bizottság (a továbbiakban: a Bizottság) 2014. február 15-én közölte, hogy dömpingellenes vizsgálatot indít a Törökországból (a továbbiakban: az érintett ország) származó egyes szivárványos pisztrángok Unióba történő behozatalára vonatkozóan az alaprendelet 5. cikke alapján. Az eljárás megindításáról a Bizottság értesítést (a továbbiakban: az eljárás megindításáról szóló értesítés) (2) tett közzé az Európai Unió Hivatalos Lapjában. A Hivatalos Lapban 2014. szeptember 4-én tették közzé az eljárás megindításáról szóló értesítés helyesbítését (3), amelynek célja a termékkör pontosítása volt.

(2) A vizsgálatot a Bizottság azt követően indította meg, hogy 2014. január 3-án a dán akvakultúra-szövetség (a továbbiakban: panaszos) panaszt nyújtott be az egyes szivárványos pisztrángok teljes uniós termelésének több mint 25 %-át képviselő gyártók nevében. A panasz meggyőző bizonyítékot tartalmazott az egyes szivárványos pisztrángok dömpingjére, illetve az abból eredő jelentős kárra vonatkozóan, amelyet a Bizottság elegendőnek talált a vizsgálat megindításához.

(3) Az eljárás megindításáról szóló értesítésben a Bizottság felkérte az érdekelt feleket, hogy a vizsgálatban való részvétel érdekében vegyék fel vele a kapcsolatot. Ezenfelül a Bizottság a vizsgálat megindításáról külön tájékoztatta a panaszosokat, más ismert uniós termelőket, felhasználókat és importőröket, a törökországi exportáló gyártókat és a török hatóságokat, valamint a tudvalevőleg érintett szövetségeket, és felkérte ezeket, hogy vegyenek részt a vizsgálatban.

(4) Minden érdekelt félnek lehetősége nyílt a vizsgálat megindításával kapcsolatos észrevételeik megtételére, valamint a Bizottsággal és/vagy a kereskedelmi ügyekben eljáró meghallgató tisztviselővel tartandó meghallgatás kérelmezésére. A Bizottság nem vetett ki ideiglenes dömpingellenes vámot.

2. A PANASZ VISSZAVONÁSA ÉS AZ ELJÁRÁS MEGSZÜNTETÉSE

(5) A Bizottságnak címzett 2014. november 19-i levelével a panaszos visszavonta panaszát.

(6) Az alaprendelet 9. cikke (1) bekezdésének megfelelően a panasz visszavonása esetén az eljárás megszüntethető, kivéve, ha ez a megszüntetés az Unió érdekeit sértené.

(7) A vizsgálat nem tárt fel olyan körülményt, amely arra utalna, hogy az eljárás megszüntetése sértené az Unió érdekeit. A Bizottság ezért úgy ítéli meg, hogy a jelenlegi eljárást meg kell szüntetni. Az érdekelt feleket megfelelően tájékoztatták és lehetőséget biztosítottak számukra észrevételeik megtételére. A Bizottsághoz azonban nem érkeztek észrevételek.

(8) Mindezek alapján a Bizottság arra a következtetésre jutott, hogy a Törökországból származó egyes szivárványos pisztrángok Unióba történő behozatalára vonatkozó dömpingellenes eljárást meg kell szüntetni.

(9) Ez a határozat összhangban van az alaprendelet 15. cikkének (1) bekezdése szerint létrehozott bizottság véleményével,

ELFOGADTA EZT A HATÁROZATOT:

1. cikk

A Törökországból származó és jelenleg az ex 0301 91 90, ex 0302 11 80, ex 0303 14 90, ex 0304 42 90, ex 0304 82 90 és ex 0305 43 00 KN-kód alá besorolt

— élő, egyenként legfeljebb 1,2 kg tömegű, vagy

— friss, hűtött, fagyasztott és/vagy füstölt: — egész hal (fejjel együtt), kopoltyúval vagy anélkül, belezve vagy béllel együtt, egyenként legfeljebb 1,2 kg tömegű, vagy — fej nélkül, kopoltyúval vagy anélkül, belezve vagy béllel együtt, egyenként legfeljebb 1 kg tömegű, vagy — filé, egyenként legfeljebb 400 g tömegű,

szivárványos pisztráng (Oncorhynchus mykiss) Unióba történő behozatalára vonatkozóan a dömpingellenes eljárás megszűnik.

2. cikk

Ez a határozat az Európai Unió Hivatalos Lapjában való kihirdetését követő napon lép hatályba.

Kelt Brüsszelben, 2015. február 26-án. a Bizottság részéről az elnök Jean-Claude JUNCKER

(1) HL L 343., 2009.12.22., 51. o.

(2) Értesítés a Törökországból származó egyes szivárványos pisztrángok behozatalára vonatkozó dömpingellenes eljárás megindításáról (HL C 44., 2014.2.15., 18. o.).

(3) Helyesbítés a Törökországból származó egyes szivárványos pisztrángok behozatalára vonatkozó dömpingellenes eljárás megindításáról szóló értesítéshez (HL C 297., 2014.9.4., 24. o.).